Utaminipun wonten ing bab pandayagunan, wisata mistis kalajengaken minangka tonggaking ekonomi, mliginipun tumrap tiyang ingkang nglampahi ritual saha tiyang sakiwatengening Parangkusuma. Satunggaling cara ingkang dipunlampahi saperlu kangge narik wasatawan inggih menika taksih tetep nguri-uri tata caraning tradhisi, amargi bab menika ingkang dados bab mligi ingkang boten sadaya masarakat anggadhahi. Satemah saged kawastanan bisnis mistis. Ananging sadèrèngipun dugi samenika, ritual tradhisi kalaksanan kanthi piyambakan, menika tamtu dados prakawis wigati awit turis ingkang dugi sansaya kathah ananging kedah nladeni satunggal mbaka satunggal, saking menika, kaprangguli cara enggal inggih menika ritual kanthi sesarengan utawi jama'ah. Ritual ingkang sadèrèngipun kalaksanan wonten ing papan ingkang sepi saha kramat, samenika kalaksanan wonten ing papan ingkang rame saha biasa supados boten ngresahi ugi ngrisak papan ingkang sajatosipun kangge ritual. Kanggé ngrembakakaken, ugi wonten cara sanès ingkang boten kalah saé inggih menika kanthi ngadani pentas seni ingkang criyosipun kaangit saking criyos ritual.